Undhaking cacah jiwa ing abad pungkas-pungkasan iki tikêl-matikêl tinimbang karo sing uwis-uwis, mungguh kang dadi sêbabe ora liya kêjaba saka cukuping pangan, ganêping sandhang pênganggo, lan marga saka srana-srana panulaking lêlara, irrigatie, leiding banyu ombèn l.s. Dene wong-wong ing saiki, racake kalah têntrêm tinimbang karo wong ing jaman sêmana, iku ora marga saka kaananing uripe luwih rêkasa tinimbang ing jamane biyèn. Sanyatane marga saka undhake jêmbaring kawruhe kêgawa saka kèhe wêrna-wêrnaning têtumpakan lan barang dagangan, wasana salumrahing wong butuhe ora mung bab pangan lan sandhang thok, kaya kang uwis-uwis.
